La Llei 12/1981, de 24 de desembre, per la qual s'estableixen normes addicionals de protecció dels espais d'especial interès natural afectats per activitats extractives, va establir que les sol·licituds d'autoritzacions i permisos referents a activitats extractives han d'incloure, dins el projecte d'explotació, un programa de restauració, i que les autoritzacions d'aquestes activitats han d'incloure les condicions de restauració que resultin del programa de restauració, prèviament informat per l'administració ambiental.
La Llei indicada preveu, així mateix, que la persona titular de l'activitat extractiva ha de constituir una fiança, abans de començar l'explotació, per garantir l'aplicabilitat dels treballs de restauració previstos en l'autorització.
Les previsions legals sobre el programa de restauració i sobre la fiança de les activitats extractives han estat desplegades pel Decret 343/1983, de 15 de juliol, sobre les normes de protecció del medi ambient d'aplicació a les activitats extractives, pel Decret 202/1994, de 14 de juny, pel qual s'estableixen els criteris per a la determinació de les fiances relatives als programes de restauració d'activitats extractives i per l'Ordre de 6 de juny de 1988 del conseller de Política Territorial i Obres Públiques que va desplegar el Decret 343/1983, de 15 de juliol, i que es manté vigent en les previsions relatives a explotacions situades en terrenys de conreu.
El Reial decret 975/2009, de 12 de juny, sobre gestió dels residus de les indústries extractives i de protecció i rehabilitació de l'espai afectat per activitats mineres exigeix que aquestes activitats disposin d'un pla de restauració i d'una garantia, la qual s'ha de revisar anualment d'acord amb els treballs de rehabilitació ja realitzats i de les superfícies afectades.
La Llei 10/2011, del 29 de desembre, de simplificació i millorament de la regulació normativa, i la Llei 5/2012, del 20 de març, de mesures fiscals, financeres i administratives i de creació de l'impost sobre les estades en establiments turístics, han modificat l'article 8 de la Llei 12/1981, del 24 de desembre, en el qual es regula la fiança de les activitats extractives, per tal de que la fiança de restauració que ha d'estar dipositada sigui proporcional al risc ambiental que comporta l'activitat cada any, amb l'import mínim que la mateixa Llei determina, import que també es correspon amb la fiança inicial que s'ha de dipositar abans de començar-ne l'explotació.
A aquest efecte, la modificació ha afegit l'article 8.3.ter a la Llei 12/1981, de 24 de desembre, en el qual es preveu que anualment es revisa l'import de la fiança que s'ha de mantenir, amb aplicació de l'índex de preus de consum i en funció de les superfícies afectades o que es preveu d'afectar durant l'any segons el pla anual de labors, de les ja restaurades i de les que encara no han sofert cap afecció.
Preveu també que l'import resultant no pot ésser inferior a l'import de la fiança inicial actualitzada amb l'índex de preus de consum, i que la revisió anual de l'import de la fiança s'efectua a partir de les dades que les empreses titulars inclouen en el pla de labors.
La disposició transitòria cinquena de la Llei 10/2011, del 29 de desembre, disposa que els titulars d'explotacions mineres amb autorització vigent en la data d'entrada en vigor d'aquesta llei poden sol·licitar que es calculi l'import de la fiança anual que els correspon de tenir constituïda i, si escau, el retorn de la quantia que excedeixi aquest import.
D'acord amb l'article 144.1 de l'Estatut d'autonomia de Catalunya correspon a la Generalitat la competència compartida en matèria de medi ambient i la competència per establir normes addicionals de protecció.
Així mateix, l'article 144.2 li atorga la competència exclusiva en matèria d'espais naturals, amb l'abast que s'hi determina.
La disposició final tercera de la mateixa Llei 10/2011 habilita el conseller del departament competent en matèria de protecció dels espais afectats per activitats extractives a aprovar una Ordre que estableixi les especificacions tècniques per a la revisió anual de l'import de les fiances de restauració de les activitats extractives.
D'acord amb el que disposa l'article 39.3 de la Llei 13/2008, de 5 de novembre, de la presidència de la Generalitat i del Govern, en ús de l'atribució que em confereix la disposició final tercera de la Llei 10/2011, del 29 de desembre, d'acord amb el dictamen de la Comissió Jurídica Assessora,
Aquesta Ordre té per objecte establir les especificacions tècniques necessàries per efectuar la revisió anual de les fiances de restauració que han de mantenir constituïdes les persones, físiques o jurídiques, titulars de les activitats extractives, d'acord amb l'establert a l'article 8.3 de la Llei 12/1981, de 24 de desembre.
Contingut de les especificacions tècniques
Les especificacions tècniques necessàries per efectuar la revisió anual de les fiances de restauració comprenen:
a) La definició dels paràmetres indicats a l'article 8.3.ter de la Llei 12/1981, de 24 de desembre.
b) L'establiment de les regles per al càlcul de la revisió de la fiança.
c) Els tràmits aplicables per a l'adequació, si escau, de l'import de la fiança dipositada al resultat de la revisió anual.
Paràmetres per a la revisió anual de la fiança
3.1 Els paràmetres a emprar per a la revisió anual de les fiances, d'acord amb l'article 8.3.ter de la Llei 12/1981, de 24 de desembre, es defineixen de la manera següent:
a) Superfícies afectades: són les àrees situades dins l'àmbit de l'autorització minera en les quals s'ha produït alguna afecció sobre el medi l'1 de gener de l'any al qual es refereix el pla de labors.
S'hi inclouen en tot cas, els terrenys on s'estan realitzant actuacions pròpies de l'activitat minera, com són l'explotació, l'emmagatzematge, la preparació, la concentració o el benefici de recursos minerals i d'altres recursos geològics regulats a la normativa de les activitats mineres, així com la superfície que es destina a serveis i instal·lacions annexes, com accessos, oficines o maquinària.
També es considera superfície afectada, en general, l'àrea en la qual s'ha eliminat la capa superior del sòl o s'ha eliminat la vegetació, així com l'àrea que es troba en procés de restauració però no s'hi han dut a terme per complet tots els treballs establerts a l'efecte en l'autorització.
b) Superfícies que es preveu d'afectar: són les àrees situades dins l'àmbit de l'autorització minera que és previst que es converteixin en superfícies afectades durant l'any natural al qual es refereix el pla de labors.
c) Superfícies restaurades: són les àrees situades dins l'àmbit de l'autorització minera en les quals, a 1 de gener de l'any a què es refereix el pla de labors, s'han dut a terme per complet i s'han notificat a l'administració tots els treballs de restauració establerts a l'autorització (morfologia final, drenatge, estesa de terra vegetal, revegetació, etc.) i, quan s'escaigui, desmantellament d'instal·lacions i restitució de serveis.
A efectes de la revisió anual de la fiança, dins de les superfícies restaurades es diferencien els supòsits següents:
c.1 Superfícies que porten restaurades un període de temps inferior o equivalent als anys del termini de garantia establert.
c.2 Superfícies restaurades no subjectes a termini de garantia, respecte d'algun o tots els treballs de restauració.
En el cas d'activitats extractives que es duen a terme en terrenys de conreu, si els treballs de restauració previstos a l'autorització no inclouen operacions de rebliment, es consideren restaurades i no subjectes a termini de garantia les àrees que s'han posat de nou en conreu, a l'1 de gener de l'any a què es refereix el pla de labors.
c.3 Superfícies que porten restaurades un període de temps superior als anys del termini de garantia establert.
d) Superfícies no afectades: són les àrees situades dins l'àmbit de l'autorització minera en què no s'ha produït cap afecció sobre el medi, l'1 de gener de l'any a què es refereix el pla de labors, i no es preveu que siguin superfícies afectades fins al 31 de desembre del mateix any.
e) Superfície total: és la suma de les àrees corresponents a les superfícies afectades, les superfícies que es preveu d'afectar, les restaurades i les superfícies no afectades, i ha de ser equivalent a la totalitat de la superfície autoritzada amb programa de restauració vigent.
3.2 Els paràmetres previstos a l'apartat 1 s'extreuen del pla de labors presentat per la persona, física o jurídica, titular de l'activitat extractiva davant l'òrgan competent en matèria de mines.
Les dades del pla de labors, a efectes de la revisió de la fiança, tenen la consideració de declaració responsable en els termes establerts per l'article 35 de la Llei 26/2010, del 3 d'agost, de règim jurídic i de procediment de les administracions públiques de Catalunya.
3.3 Si com a resultat de l'acció inspectora prevista al Decret 343/1983 es constata que les dades del pla de labors a efectes de la revisió de la fiança no són certes, la direcció general competent en matèria de protecció dels espais afectats per activitats extractives inicia la revisió de la fiança aplicant els paràmetres que resultin de la inspecció efectuada, sens perjudici de l'aplicació del règim sancionador establert per la normativa aplicable a les activitats extractives.
Càlcul de la revisió de la fiança
4.1 El càlcul de la revisió anual de la fiança es realitza en base a la fiança total de l'activitat, fixada en l'autorització minera, actualitzada amb l'índex de preus de consum (fiança total actualitzada), i els paràmetres definits a l'article 3.1, de la manera següent:
a) Per a les superfícies afectades i les superfícies que es preveu afectar durant l'any s'aplica a cada hectàrea, o fracció, l'import resultant de dividir la fiança total actualitzada per la superfície total.
b) Per a les superfícies que porten restaurades un període de temps inferior o equivalent als anys del termini de garantia establert s'aplica a cada hectàrea, o fracció, l'import resultant de dividir la fiança total actualitzada, un cop descomptada d'aquesta la part relativa al rebliment, per la superfície total.
c) No es computen en el càlcul de la revisió de la fiança les superfícies no afectades, les superfícies restaurades no subjectes a termini de garantia i les superfícies que porten restaurades un període de temps superior als anys del termini de garantia establert.
4.2 L'import resultant de la revisió anual de la fiança no pot ser mai inferior a l'import de la fiança inicial actualitzada amb l'índex de preus de consum.
4.3 L'índex de preus de consum aplicable és el corresponent a la variació de l'índex del mes de desembre d'un any en relació amb el mes de desembre de l'any anterior, segons el que publica l'Institut Nacional d'Estadística per a l'àmbit de tot l'Estat espanyol.
Comunicació de la revisió anual de la fiança
5.1 La direcció general competent en matèria de protecció dels espais afectats per activitats extractives calcula la revisió anual de la fiança i en notifica el resultat a la persona, física o jurídica, titular de l'activitat extractiva abans de l'1 de juliol de l'any natural al qual es refereix el pla de labors.
5.2 La notificació del resultat de la revisió anual de la fiança de restauració ha de contenir:
a) L'import resultant del càlcul de la revisió anual de la fiança de restauració.
b) L'import dels dipòsits vigents constituïts en la data d'inici del procés de revisió anual de la fiança davant la Caixa General de Dipòsits, en concepte de fiança de restauració de l'activitat extractiva.
c) La diferència entre els imports previstos a les lletres a i b, amb la indicació de si en resulta una cancel·lació parcial del dipòsit o dipòsits vigents, o si en resulta l'obligació de la persona titular de l'activitat extractiva de constituir un dipòsit complementari.
Quan el resultat sigui la cancel·lació parcial i hi hagi més d'un dipòsit vigent, s'ha d'indicar també el dipòsit o dipòsits que es proposa cancel·lar total o parcialment.
5.3 La persona, física o jurídica, titular de l'activitat extractiva, en el termini de 15 dies hàbils des que rep la notificació, pot formular-hi les al·legacions que consideri oportunes.
En aquest supòsit, la direcció general competent en matèria de protecció dels espais afectats per activitats extractives valora les al·legacions i fa una nova notificació en el termini màxim d'un mes.
5.4 La direcció general competent en matèria de protecció dels espais afectats per activitats extractives comunica el resultat de la revisió anual de la fiança a la direcció general competent en matèria de mines a efectes de la seva constància en l'autorització de l'activitat extractiva.
Adequació de la fiança dipositada
6.1 Si de la revisió anual de la fiança en resulta una minoració de l'import a mantenir dipositat, la direcció general competent en matèria de protecció d'espais afectats per activitats extractives inicia d'ofici el procediment per a la cancel·lació total o parcial de la fiança o fiances determinades en la notificació prevista a l'article 5.
6.2 Si de la revisió anual de la fiança en resulta un dipòsit complementari, la persona titular de l'activitat extractiva ha de realitzar aquest dipòsit, en el termini d'un mes des que rep la notificació prevista a l'article 5.1 o, cas de formular-hi al·legacions, des que rep la notificació prevista a l'article 5.3, davant la Caixa General de Dipòsits.
La manca de constitució del dipòsit complementari dins d'aquest termini és una infracció tipificada a la Llei 12/1981, de 24 de desembre.
Adaptació de les fiances constituïdes abans de l'entrada en vigor de la Llei 10/2011
Les revisions de les fiances que sol·licitin les persones, físiques o jurídiques, titulars d'activitats extractives amb autorització vigent a la data d'entrada en vigor de la Llei 10/2011, de 29 de desembre, en base al previst a la disposició transitòria cinquena d'aquesta Llei, es calculen i es tramiten d'acord amb el previst en aquesta Ordre.
En aquest cas, el pla de labors a tenir en compte és el corresponent a l'any en què es formula la sol·licitud, i l'import mínim de la fiança que s'ha de mantenir dipositat és el resultat d'aplicar el percentatge que correspongui dels previstos a l'article 8.3.bis de la Llei 12/1981, de 24 de desembre, sobre la fiança total establerta en l'autorització, un cop actualitzada amb l'aplicació dels índex de preus de consum successius des que es va fixar.
La sol·licitud s'ha de adreçar en el format i suport detallat a la pàgina web del Departament de Territori i Sostenibilitat [URL].
Aquesta Ordre entrarà en vigor a l'endemà de la seva publicació al Diari Oficial de la Generalitat de Catalunya.
Barcelona, 12 de desembre de 2012